Urmareste Modifică dimensiunea fontului: Play

Bucureşti, 26 aug /Agerpres/ - Românii vor opta, la viitoarele alegeri parlamentare, "mai mult decât oricând după 1990", pentru statul de drept, susţine preşedintele Senatului, Călin Popescu-Tăriceanu, copreşedinte al ALDE.



"Cred că (...) la viitoarele alegeri parlamentare, mai mult decât oricând după 1990, românii vor alege statul de drept şi nu statul mafiot construit cu migală de fostul presedinte (Traian Băsescu - n.r.) şi protejat cu grijă de actualul (Klaus Iohannis - n.r.)", afirmă Tăriceanu, vineri, într-o postare pe Facebook.



Tăriceanu face precizarea că, în urmă cu o lună, a lansat un apel public către presedintele Klaus Iohannis, cerându-i acestuia să folosească "toate pârghiile legale" pentru a verifica la nivel instituţional veridicitatea "autodenunţului public" făcut de Traian Băsescu, care "recunoaşte fără echivoc că a acţionat în afara legii şi a Constituţiei pe durata mandatelor sale prin impunerea voinţei sale asupra SRI şi DNA".



"În aceeaşi categorie a autodenunţului public, Traian Băsescu şi-a recunoscut fapta penală potrivit căreia, la plecarea sa de la Cotroceni, a luat acasă 'din greşeală' dosare strict secrete ale SRI, pe care le-a returnat ulterior generalului Coldea. N-ar mira pe nimeni - ar fi în stilul său inconfundabil - să fi făcut şi niscaiva copii ale acestora pentru a le folosi ulterior ca mijloc de şantaj", mai spune acesta.



Călin Popescu-Tăriceanu se arată nemulţumit de răspunsul pe care l-a primit din partea şefului statului ca urmare a solicitării înaintate.



"Cu totul neobişnuit pentru maniera sa de comunicare publică şi fără o minimă verificare, preşedintele Iohannis a răspuns în aceeaşi zi solicitării mele, acoperind activitatea în afara legii a fostului presedinte: 'În România, statul de drept este funcţional... Sunt încrezător în ceea ce fac instituţiile statului şi, alături de întreaga opinie publică, aşteptăm efectele pozitive ale activităţii acestora' ", arată Tăriceanu.



În opinia acestuia, şi azi se văd consecinţele anilor în care Traian Băsescu a deţinut funcţia de preşedinte al României: "corupţia generată de abuzul de putere, excese, periclitarea şi încălcarea tot mai frecventă a drepturilor şi libertăţilor individuale şi, în final, (...) deschiderea drumului spre un regim autoritar". AGERPRES/(AS - autor: Cătălina Barbu, editor: Georgiana Tănăsescu)